En episode på en parkeringsplads på Saltumvej i Aalborg Øst har nu ført til, at en 18-årig mand er blevet varetægtsfængslet. Episoden fandt sted lørdag 23. november sidst på eftermiddagen, hvor manden ifølge sigtelsen stak en person med kniv mod maveregionen. Det oplyser Anette Abildgaard, der er anklager ved Nordjyllands Politi. Det er sparsomt med oplysninger om sagen, da grundlovsforhøret foregik bag lukkede døre. Anklageren kan dog oplyse, at den 18-årige kommer fra lokalområdet. Manden blev anholdt fredag. Ved grundlovsforhøret, der foregik ved Retten i Aalborg, nægtede den 18-årige sig skyldig. Han kærede dog ikke varetægtsfængslingen. Manden er indtil videre varetægtsfængslet til 16. december.
En mand er varetægtsfængslet for at have stukket en person i maven med en kniv lørdag 23. november i Aalborg Øst.